**112-es segélyhívó szám**

**A 112-es segélyhívó szám használata**

**Vészhelyzet** (pl. tűzeset, rosszullét, baleset, valamilyen bűncselekmény észlelése) esetén nem biztos, hogy a közelben van olyan felnőtt, akitől megfelelő segítséget tudunk kérni. Ezért fontos, hogy ha ilyen helyzet részesei, szemtanúi lettünk, hívni kell a készenléti szervek – a mentők, a hivatásos katasztrófavédelmi és az általános rendőri feladatok ellátására létrehozott szerv – elérését biztosító, **ingyenes 112-es (egységes európai) segélyhívó számot**.

Ahhoz, hogy a diszpécser segíteni tudjon, a következő fontos információkra van még szüksége:

* **Név és visszahívható telefonszám**
* **Az esemény lehető legpontosabb helyszínének meghatározása:**

város, utca házszám, emelet, ajtó, vagy közlekedési baleset esetén a pontos útszám, kilométerszelvény,útirány. Amennyiben nem tudjuk pontosan megadni a helyszínt, körülírással kell azt meghatározni.

* **Az esemény rövid, lényegre törő, pontos leírása:**

• Milyen esemény/bűncselekmény/veszélyhelyzet áll fenn?

• Van-e közvetlen életveszély?

• Vannak-e sérültek? Ha igen, milyen a sérülés?

• Ki a sérült?

• Hány sérült van?

• Van-e tűzre utaló jel?

• Szükség van-e műszaki mentésre vagy útlezárásra, forgalomirányításra?

**Mikor NE hívjuk a 112-t?**

Ne hívjuk, ha általános, tudakozó jellegű kérdésünk van (például: ügyfélszolgálatok hatáskörébe tartozó ügyek, általános és különleges tudakozók által megadható elérhetőségek, egyéb információk)!

Ne hívjuk, ha elfelejtettük a PIN kódot, vagy csak a telefon működőképességét szeretnénk kipróbálni!

Ne hívjuk forgalmi információkért, időjárás-jelentéssel vagy egyéb általános tájékoztatással kapcsolatosan (például: csőrepedés, kisebb műszaki meghibásodások vagy áramkimaradások)!

**CSAK INDOKOLT ESETBEN HÍVJUK A SEGÉLYHÍVÓ SZÁMOT!**

**Önmagunkat ne veszélyeztessük!**

Aki az egységes európai segélyhívó számot, illetve a nemzeti segélyhívó számot annak rendeltetésétől eltérő célból, szándékosan felhívja, szabálysértést követ el. A szabálysértés elkövetőjével szemben 5 000 forinttól 300 000 forintig terjedő pénzbírság, illetve közérdekű munka büntetés kiszabására kerülhet sor. Ha nincs szükség azonnali beavatkozásra, az észlelt eseményről **személyesen** vagy **írásban (levélben, e-mailben)** is lehet **bejelentést tenni!**

Ha nincs szükség azonnali beavatkozásra, az észlelt eseményről **személyesen** vagy **írásban (levélben, e-mailben)** is lehet **bejelentést tenni!**